《题七贤度关图》
明代·黄仲昭

玄云亘野天将雪，寒气袭人风猎猎。关门冻雀栖不飞，关树寒梢僵欲折。

七贤逝此将安之，山川不惮长驱驰。蹇驴伶俜足无力，僮仆局蹐心苦饥。

圣贤之仕行吾义，义或不行甘弃置。刓方为圆岂所能，枉尺直寻非素志。

翩然拂袖辞朝班，采芝笑指云中山。谋生孰计田园少，浩歌且喜天地宽。

画史忧时有深见，作图岂但供奇玩。愿公献入蓬莱宫，长与君王作龟鉴。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。